LUONNOS 6.2.2020

Hallituksen esitys eduskunnalle vesienhoidon ja merenhoidon järjestämisestä annetun lain muuttamisesta

Esityksen pääasiallinen sisältö

Vesienhoidon ja merenhoidon järjestämisestä annettuun lakiin ehdotetaan lisättävän uusi luku, jossa säädettäisiin vesien- ja merenhoidon toimenpiteiden edistämisen tukemisesta valtion talousarvioissa osoitetuista määrärahoista. Lakiin myös tehtäisiin lisäyksestä johtuvat muut säännösmuutokset. Esitysehdotus toteuttaa osaltaan pääministeri Marinin hallituksen ohjelmaa ja on osa siihen sisältyvän Vesiensuojelun tehostamisohjelman täytäntöönpanoa.

Esityksen tarkoituksena on edistää vesien- ja merenhoidon toimenpiteitä tuella ja siten osaltaan pyrkiä vesien- ja merenhoidon tavoitteiden saavuttamiseen. Harkinnanvaraista tukea voitaisiin myöntää luonnollisille henkilöille, yhtiöille ja muille yhteisöille sekä julkisyhteisöille edellytysten täyttyessä. Elinkeino-, liikenne- ja ympäristökeskus toimisi tukiviranomaisena ja myöntäisi tukea palvelujen ja tuotteiden muodossa. Ehdotuksen mukaan elinkeino-, liikenne- ja ympäristökeskus voisi siten järjestää tuotteiden ja palvelujen hankinnan keskitetysti. Yleisen ympäristöedun ja kustannustehokkuuden sekä vesien- ja merenhoidon tavoitteiden saavuttamisen varmistamisen vuoksi joissain tilanteissa olisi tarpeen, että valtio huolehtisi näistä hankinnoista. Laissa myös säädettäisiin niistä edellytyksistä, joiden täyttyessä tukeminen olisi mahdollista. Esitykseen sisältyisivät säännökset muun muassa EU:n valtiontukisääntöjen noudattamisesta, rajoitukset tuen myöntämiselle, tuesta, tuen hakemisesta ja tuen myöntämisen edellytyksistä, tuen määräytymisen perusteista, päätöksestä ja sopimuksesta sekä henkilötietojen luovuttamisesta. Lisäksi tuen keskeyttämistä, takaisinperintää ja oikeusturvakeinoja koskevat säännökset sisältyvät ehdotukseen.

Laki on tarkoitettu tulemaan voimaan x xxxkuuta 2020.

—————

Sisällys

[Esityksen pääasiallinen sisältö 1](#_Toc31889278)

[PERUSTELUT 3](#_Toc31889279)

[1 Asian tausta ja valmistelu 3](#_Toc31889280)

[1.1 Tausta 3](#_Toc31889281)

[1.2 Valmistelu 4](#_Toc31889282)

[2 Nykytila ja sen arviointi 4](#_Toc31889283)

[3 Tavoitteet 4](#_Toc31889284)

[4 Ehdotukset ja niiden vaikutukset 4](#_Toc31889285)

[4.1 Keskeiset ehdotukset 4](#_Toc31889286)

[4.2 Pääasialliset vaikutukset 5](#_Toc31889287)

[5 Muu toteuttamisvaihtoehto ja sen vaikutukset 5](#_Toc31889288)

[6 Lausuntopalaute 5](#_Toc31889289)

[7 Säännöskohtaiset perustelut 6](#_Toc31889290)

[8 Lakia alemman asteinen sääntely 12](#_Toc31889291)

[9 Voimaantulo 12](#_Toc31889292)

[10 Toimeenpano ja seuranta 12](#_Toc31889293)

[11 Suhde talousarvioesitykseen 12](#_Toc31889294)

[12 Suhde perustuslakiin ja säätämisjärjestys 12](#_Toc31889295)

[12.1 Perustuslain 80 §:stä johtuvat vaatimukset 13](#_Toc31889296)

[12.2 Ehdotettuihin säännöksiin liittyvät perusoikeudet 13](#_Toc31889297)

[Lakiehdotus 16](#_Toc31889298)

[Laki vesienhoidon ja merenhoidon järjestämisestä annetun lain muuttamisesta 16](#_Toc31889299)

[Liite 20](#_Toc31889300)

[Rinnakkaisteksti 20](#_Toc31889301)

[Laki vesienhoidon ja merenhoidon järjestämisestä annetun lain muuttamisesta 20](#_Toc31889302)

PERUSTELUT

1. Asian tausta ja valmistelu
	1. Tausta

Vesienhoidon ja merenhoidon kansallinen sääntely perustuu EU:n direktiiveihin, joista keskeisimpiä ovat Euroopan parlamentin ja neuvoston direktiivi (2000/60/EY, jäljempänä vesipolitiikan puitedirektiivi) yhteisön vesipolitiikan puitteista (vesipuitedirektiivi), Euroopan parlamentin ja neuvoston direktiivi (2008/56/EY) yhteisön meriympäristöpolitiikan puitteista (meristrategiadirektiivi) sekä Euroopan parlamentin ja neuvoston direktiivi (2006/118/EY) pohjaveden suojelusta pilaantumiselta ja huononemiselta (pohjavesidirektiivi), jota on muutettu Komission direktiivillä (2014/80/EU).

Vesienhoidon ja merenhoidon järjestämisen yleisenä tavoitteena on suojella, parantaa ja ennallistaa vesiä ja Itämerta niin, ettei pintavesien ja pohjavesien tai Itämeren tila heikkene ja että niiden tila on vähintään hyvä. Vesienhoidon ja merenhoidon suunnittelu perustuu vesienhoidon ja merenhoidon järjestämisestä annettuun lakiin (1299/2004) ja sen nojalla annettuihin valtioneuvoston asetuksiin. Ympäristöministeriö ja maa- ja metsätalousministeriö ohjaavat ja seuraavat toimialoillaan lain täytäntöönpanoa. Merenhoitosuunnitelman laatimiseen osallistuu lisäksi liikenne- ja viestintäministeriö.

Vesien- ja merenhoidon tavoitteiden saavuttamiseksi tarvittavia toimenpiteitä suunnitellaan yhteistyössä sidosryhmien kanssa. Toimenpiteet koostuvat perustoimenpiteistä eli sellaisista, jotka perustuvat sektorikohtaiseen lainsäädäntöön. Mikäli perustoimenpiteet eivät ole riittäviä tavoitteiden saavuttamiseksi, tarvitaan täydentäviä toimenpiteitä, joiden toteutusta voidaan tukea valtion avustuksilla, toimien toteuttajiin kohdistetulla viestinnällä ja neuvonnalla sekä erilaisilla tutkimus ja kehittämishankkeilla. Esimerkiksi merenhoitosuunnitelman toimenpideohjelmaan vuosille 2016-2021 sisältyy useampia tämänkaltaisia toimenpiteitä.

Pääministeri Marinin hallituksen ohjelmaan sisältyvä vesiensuojelun tehostamisohjelma on uusi keinen keino vesien- ja merenhoidon toimeenpanossa. Hallitusohjelmaan sisältyy nimenomaisia kirjauksia vesiensuojelun tehostamisohjelmasta, jota osaltaan toteutettaisiin ehdotetulla tukijärjestelmällä. Hallitusohjelman luvussa 3.4 elinvoimainen Suomi, tavoite ilmasto- ja ympäristöystävällinen ruokajärjestelmä todetaan, että ”Jatketaan vesiensuojelun tehostamisohjelmaa ja ravinteiden kierrätyksen kärkihanketta.” Myös hallitusohjelman luvussa 3.1 hiilineutraali ja luonnon monimuotoisuuden turvaava Suomi, tavoite pysäytetään luonnon monimuotoisuuden heikkeneminen Suomessa ”Jatketaan tehostettua Itämeren ja vesiensuojelun ohjelmaa vähintään sen nykyisessä laajuudessa vaalikauden ajan vesien hyvän ekologisen tilan saavuttamiseksi.”

EU-komissio on antanut jäsenmaille palautetta vesienhoitosuunnitelmista, vesipolitiikan puitedirektiivin täytäntöönpanon edistymisestä ja suosituksia toimenpanon tehostamiseksi. Komissio on todennut Suomelle antamissaan suosituksissaan muun muassa, että vesienhoitosuunnitelmissa on esitettävä nykyistä selkeämmät toimenpiteet, joilla vähennetään tai poistetaan ihmisten aiheuttamia paineita. Maatalouden aiheuttaman hajakuormituksen hillitsemiseksi tulisi edelleen lisätä toimia, joilla rehevöittävien ravinteiden joutumista vesistöihin vähennetään. Vesipuitedirektiivin toimivuustarkastelussa komissio toi esille, että vesipuitedirektiivin tavoitteita ei ole saavutettu määräajassa muun muassa direktiivin toimeenpanon hitauden ja riittämättömän rahoituksen vuoksi.

* 1. Valmistelu

Esitysehdotus on valmisteltu virkatyönä ympäristöministeriössä. Esitysehdotuksen valmistelussa on oltu yhteydessä maa- ja metsätalousministeriöön, Ruokavirastoon ja Varsinais-Suomen elinkeino-, liikenne- ja ympäristökeskukseen. Esitysehdotus on ollut lausuntokierroksella Lausuntopalvelu.fi –palvelussa 5.2.–28.2.2020. Hankkeen asiakirjat ovat saatavilla ministeriön internetsivulla tunnuksella YM003:00/2020.

1. Nykytila ja sen arviointi

Vesien- ja merenhoidossa myönnetään valtionavustuslain (688/2001) mukaisia valtionavustuksia vesien- ja merenhoitoa tukeviin hankkeisiin valtion talousarvioissa osoitetuissa puitteissa. Lisäksi varoja osoitetaan tutkimus- ja kehittämishankkeisiin sekä selvityksiin.

Nämä keinot eivät kuitenkaan ole riittäviä, sillä joissakin tapauksissa toimeen on perusteltua osoittaa muuta toimeenpanon tukea kuin valtionavustuslain mukaista rahallista avustusta. Tällöin viranomainen hankkisi tuotteen tai palvelun ja luovuttaisi sen saajalle, jonka tulisi noudattaa tuen ehtoja. Lakiin ei nykyisellään sisälly vesien- ja merenhoidon toimenpiteiden edistämisen tukijärjestelmää koskevaa sääntelyä. Vesien- ja merenhoidon tavoitteiden saavuttamisen edistämisessä olisi perusteltua mahdollistaa tuotteen tai palvelun muodossa olevan tuen käyttö.

1. Tavoitteet

Tavoitteena on sisällyttää vesienhoidon ja merenhoidon järjestämisestä annettuun lakiin perustuslain 80 §:n edellyttämät perussäännökset ja asetuksenantovaltuudet vesien- ja merenhoidon toimenpiteiden edistämisen tukijärjestelmästä. Tukijärjestelmää sovellettaisiin manner-Suomessa.

Lakiin myös tehtäisiin uudesta järjestelmästä johtuvat muut säännösmuutokset. Ehdotettu sääntely muodostaisi uuden tukijärjestelmän, jonka puitteissa voitaisiin tehostaa vesien- ja merenhoidon toimeenpanoa. Tällaisia ehdotettuja uusia tuen muotoja olisivat tuotteena tai palveluna toimeen osoitettu tuki.

Tavoitteena on osaltaan myös varmistaa merenhoitosuunnitelman kuluvan suunnittelukauden 2016–2021 toimenpideohjelmaan sisältyvän kipsin peltolevitystä ravinnekuormituksen vähentämiseksi koskevan toimenpiteen toteuttaminen. Toimenpiteen tavoitteena on edistää kipsin peltolevitystä.

1. Ehdotukset ja niiden vaikutukset
	1. Keskeiset ehdotukset

Keskeisinä ehdotuksina on, että vesienhoitolain 1 §:ään sisällytettäisiin tukijärjestelmää koskeva lisäys ja lakiin lisättäisiin uusi 1 a luku. Ehdotetussa 1 a luvussa säädettäisiin toimivaltaisesta viranomaisesta, tuesta, tuen myöntämisen perusteista, EU:n valtiontukisääntöjen noudattamisesta, rajoituksista tuen myöntämisessä, tuettavista toimista, tuen hakemisesta ja tuen myöntämisen edellytyksistä. Lisäksi säädettäisiin muun muassa päätöksestä ja sopimuksesta, tuen keskeytyksestä ja takaisinperinnästä sekä oikeussuojakeinoista.

Tukiviranomaisena toimisi elinkeino-, liikenne- ja ympäristökeskus. Tuki olisi harkinnanvaraista ja se edellyttäisi toimeen osoitettuja määrärahoja. Tukijärjestelmä perustuisi tuen hakijan hakemukseen ja siihen tehtävään tukipäätökseen. Järjestelmässä tuki voisi olla tuotteita ja palveluita. Elinkeino-, liikenne- ja ympäristökeskus myös huolehtisi tukena annettavien tuotteiden ja palvelujen hankinnasta julkisiin hankintoihin perustuvan lainsäädännön nojalla sekä tukemisen käytännön toteuttamisen järjestämisestä.

* 1. Pääasialliset vaikutukset

Esitysehdotuksella lisättäisiin vesien- ja merenhoidon toimenpiteiden edistämisen tukemiseen uusi tukijärjestelmä. Järjestelmä mahdollistaa uudentyyppiset tuen muodot kuten tuotteen tai palvelun saajalle. Esitysehdotuksen tarkoituksena on osaltaan tehostaa vesien- ja merenhoidon tavoitteiden saavuttamista kustannustehokkaasti.

Toimintaan osoitetut määrärahat tulisivat talousarviossa ympäristöministeriön momenteilta. Ehdotetun lain mukaista tukea voitaisiin myöntää hyväksytyn talousarvion enimmäismäärän rajoissa. Määrärahoista päätetään julkisen talouden suunnitelman ja talousarvioiden yhteydessä.

Pääasiallisena hallinnollisena vaikutuksena olisi, että elinkeino-, liikenne- ja ympäristökeskus voisi tukea vesien- ja merenhoidon toimenpiteitä hankkimalla tuotteita ja palveluita sekä luovuttamalla ne tuen saajalle. Ehdotetussa tukijärjestelmässä elinkeino-, liikenne- ja ympäristökeskuksella tulisi olla tehtävään tarvittavat voimavarat.

Tuen saajan näkökulmasta keskeinen vaikutus olisi, että tuen edellyttämien toimien taakka kevenisi verrattuna valtionavustuslain mukaiseen avustukseen. Tuen saajan kynnys tuen hakemiselle muodostuisi alhaisemmaksi kuin avustuksessa, jossa avustuksen saaja itse huolehtii avustuksen käytöstä hankkimalla tarvittavat palvelut ja tuotteet.

1. Muu toteuttamisvaihtoehto ja sen vaikutukset

Muuna toteuttamisvaihtoehtona on selvitetty valtionavustuslain (688/2001) 8 §:n nojalla annettavan valtioneuvoston asetuksen laatimista. Asetus olisi sisältänyt tarkemmat säännökset valtionavustuksen talousarvion mukaisesta myöntämisestä, maksamisesta ja käytöstä. Valtionavustuslain mukaan avustuksen on oltava rahaa tai rahoitusomaisuutta. Valtionavustuslain soveltaminen tarkoittaisi siten, että myönteisen avustuspäätöksen saaneelle hakijalle maksettaisiin päätöksen mukainen avustus rahana. Avustuksen saaja sitten hankkii itse toimeen tarvittavat tuotteet ja palvelut tai tekee tarvittavat toimenpiteet. Myös avustukseen liittyvät muut mahdolliset toimet kuuluvat avustuksen saajan hoidettaviksi.

Valtionavustusmuotoisen avustuksen käyttö perustuu kunkin avustuksen saajan omaan toimintaan. Saaja hankkii tarvittavan tuotteen tai palvelun tai toimii itse avustuspäätöksen edellyttämällä tavalla. Valtionavustuksen perustuen valtion viranomainen ei voi hankkia palvelua tai tuotetta luovuttaakseen sen avustuksena avustuksen saajalle. Ottaen huomioon vesien- ja merenhoidon toimenpiteiden edistämisen tukemisen tavoitteet ja tukemisen toteuttamisen järjestäminen tehokkaasti ja taloudellisesti, ei valtionavustuslain mukaisen avustuksen käyttö ole aina tarkoituksenmukainen keino.

1. Lausuntopalaute

Lausuntoja pyydetiin 49 taholta Lausutonpalvelu.fi –palvelun kautta ajalla x.2.-x.3.2020. Lausuntoja saatiin [täydentyy]. Lausunnon saivat antaa myös muut kuin jakelussa mainitut.

1. Säännöskohtaiset perustelut

**1 §.** *Tarkoitus*. Pykälään lisättäisiin uusi 4 momentti, jossa viitattaisiin ehdotettuun uuteen 4 b lukuun. Uutta lukua sovellettaisiin vesien- ja merenhoidon toimenpiteiden edistämisen tukemiseen. Luvussa säädettäisiin uudesta tukijärjestelmästä, jolla osaltaan pyritään varmistamaan vesien- ja merenhoidon tavoitteiden saavuttamista. Vesien- ja merenhoidon toimenpiteiden edistämisen tukeminen olisi harkinnanvaraista. Tukea voitaisiin myöntää valtion talousarviossa vahvistetun enimmäismäärän rajoissa.

**1 a luku. Vesien- ja merenhoidon tuki.** Lakiin lisättäisiin uusi 1 a luku, pykälät 6a-m.

**6 a §.** *Elinkeino-, liikenne- ja ympäristökeskuksen tehtävät.* Pykälässä säädettäisiin elinkeino-, liikenne- ja ympäristökeskuksen tehtävistä tukijärjestelmässä.

Pykälän 1 momentin mukaan elinkeino-, liikenne- ja ympäristökeskus toimisi tämän luvun mukaisena tukiviranomaisena toimialueellaan. Se hoitaisi tässä luvussa säädetyt tehtävät.

Pykälän 2 momentin perusteella elinkeino-, liikenne- ja ympäristökeskukselle kuuluisivat tukemiseen liittyvät yleiset toimeenpanon, ohjauksen ja edistämisen tehtävät. Elinkeino-, liikenne- ja ympäristökeskuksen keskeinen tehtävä olisi tukemisen täytäntöönpano. Tähän tehtävään sisältyisi myös tuotteiden ja palvelujen hankinnan järjestäminen, luovutus tuen saajalle ja muu tukemisen kokonaisuuteen kuuluva toiminta. Nämä tehtävät olisivat tukiviranomaisen keskeiset tukemisen käytännön järjestämistehtävät. Tukeminen voisi olla yksittäinen tai moniosainen toimenpide.

Pykälän 3 momentti sisältäisi tehtävät liittyen valvontaan. Elinkeino-, liikenne- ja ympäristökeskuksen on huolehdittava tuen asianmukaisesta ja riittävästä valvonnasta hankkimalla tuen käyttö- ja seurantatietoja sekä muita tietoja. Elinkeino-, liikenne- ja ympäristökeskuksen valvontaa tehtäisiin pistokokein.

Valvontatehtävään liittyen ehdotetaan 6 m §:ssä tehtäviä myös elinkeino-, liikenne- ja ympäristökeskusten sekä työ- ja elinkeinotoimistojen kehittämis- ja hallintokeskukselle. Kehittämis- ja hallintokeskus hoitaisi takaisinperintää sekä tukipäätöksen valvontaa koskevia tehtäviä yhdessä elinkeino-, liikenne- ja ympäristökeskuksen kanssa. Käytännössä valvonta kohdistuisi tuen toimittavaan yritykseen ja sen toimintaan sekä tuen saajaan.

Tuen toimeenpanoa hoitaa ELY-keskus. Elinkeino-, liikenne- ja ympäristökeskuksen ja tuen toimittajana olevan yrityksen sopimussuhde perustuisi tuesta tehtyyn hankintasopimukseen. Tässä sopimussuhteessa valvonta kohdistuisi osaltaan sopimuksen täyttämiseen ja maksatukseen liittyviin seikkoihin. Elinkeino-, liikenne- ja ympäristökeskuksen ja tuen saajan välinen suhde perustuisi tuesta tehtyyn tukipäätökseen, johon sisältyy tukiehtoja. Tämän päätöksen noudattamista myös valvottaisiin ELY-keskuksen toimesta yhdessä kehittämis- ja hallintokeskuksen kanssa.

Pykälän 4 momentti sisältäisi asetuksenantovaltuuden. Valtioneuvoston asetuksella voitaisiin antaa tarkempia säännöksiä elinkeino-, liikenne- ja ympäristökeskuksen tehtävistä.

**6 b §.** *Suhde muuhun lainsäädäntöön ja Euroopan unionin lainsäädännön soveltaminen.* Pykälässä säädettäisiin järjestelmän suhteesta valtionavustuslakiin ja Euroopan unionin lainsäädäntöön.

Pykälän 1 momentin mukaan tämän luvun nojalla myönnettävää tukea ei pidettäisi valtionavustuslaissa (688/2001) tarkoitettuna valtionavustuksena. Säännöksen tarkoituksena on selventää uuden tukijärjestelmän asemaa suhteessa valtionavustusmuotoiseen tukeen.

Pykälän 2 momentti sisältäisi yleisen säännöksen Euroopan unionin lainsäädännön soveltamisesta. Jos tukea myönnetään taloudellista toimintaa harjoittavalle yritykselle tai muulle yhteisölle, sovellettaisiin lisäksi Euroopan unionin valtiontukisääntelyä.

EU-oikeuden mukaan yritystoiminnalle myönnettävät valtiontuet ovat lähtökohtaisesti kiellettyjä (SEUT 107 artiklan 1 kohta). Yritykselle myönnettävä julkinen tuki voi antaa sille muihin, kilpaileviin yrityksiin verrattuna valikoivaa taloudellista etua, mikä voi vääristää sisämarkkinoiden toimintaa ja kilpailua. Julkiset tuet yritystoiminnalle voivat kuitenkin olla sisämarkkinoille soveltuvia, jos niillä edistetään yleistä taloudellista kehitystä ja SEUT-sopimuksessa määriteltyjä tavoitteita.

EU:n valtiontukisääntöjä sovelletaan, jos kaikki valtiontuen tunnusmerkit täyttyvät. Tuki on EU-oikeuden mukaan valtiontukea vain silloin, jos tukea myönnetään taloudellista toimintaa harjoittaville yksiköille niiden oikeudellisesta muodosta riippumatta. Komissio on antanut yksityiskohtaisia sääntöjä siitä, millaiset valtiontuet ovat sallittuja ja siitä, millaisia menettelytapoja tukia myönnettäessä tulee noudattaa.

EU:n valtiontukea koskeva sääntely mahdollistaa tuen ja tukiohjelman, jos kansallinen sääntely on sopusoinnussa EU:n valtiontukisääntelyn asettamien vaatimusten kanssa. EU-oikeus ei sisällä vesien- ja merenhoidon toimenpiteiden edistämisen tukijärjestelmää koskevaa sisällöllistä sääntelyä. Siten kansallinen lainsäädäntö on keskeisessä asemassa, kun säädetään tällaisesta tuesta ja tuen edellytyksistä.

Valtiontukien niin sanottu yleinen ryhmäpoikkeusasetus (komission asetus 651/2014, EUVL 26.6.2014, L 187/1 ja sen muutos, komission 14.6.2017 antama asetus (2017/1084), jäljempänä yleinen ryhmäpoikkeusasetus) mahdollistaa jäsenvaltioille valtiontukiohjelmien käyttöönoton ja tukien myöntämisen ilman komission ennakkohyväksyntää.

Yleisen ryhmäpoikkeusasetuksen mukaisen tukiohjelman ja tukien on täytettävä asetuksen I luvun yleiset vaatimukset ja valvontaa koskevassa II luvussa tarkoitetut vaatimukset. Komissio on myös antanut suuntaviivat tukeen ja tukiohjelmiin ympäristönsuojelulle ja energia-alalle (2014/C 200/01, EUVL 28.6.2014, C 200/19). Komissio soveltaa suuntaviivoja tukien ja tukiohjelmien arvioinnissa, jotka edellyttävät ennakolta valtiontuki-ilmoitusta komissiolle ja komission ennakkohyväksyntää.

Maa- ja metsätalouteen suunnattavan tuen osalta sovellettavaksi tulee komission asetus 702/2014, EUVL 1.7.2014, L 193/1, tiettyjen maa- ja metsätalousalan ja maaseutualueiden tukimuotojen toteamisesta sisämarkkinoille soveltuviksi Euroopan unionin toiminnasta tehdyn sopimuksen 107 ja 108 artiklan mukaisesti (maatalouden ryhmäpoikkeusasetus). Tukiohjelman on täytettävä asetuksen I luvun yleiset vaatimukset ja valvontaa koskevan II luvun vaatimukset.

Lisäksi on huomattava, että EU:n valtiontukisääntöjen noudattaminen voi perustua myös vähämerkityksisen tuen myöntämiseen eli ns. de minimis -tukea koskevan säännön soveltamiseen (komission asetus 1407/2013).

Valtiontukiohjelmaa tai tukea koskevaa ennakkoilmoitusta komissiolle ja komission etukäteishyväksyntää tukijärjestelylle ei tarvita, jos kyseessä on yleisen ryhmäpoikkeusasetuksen tai maatalouden ryhmäpoikkeusasetuksen tarkoittama tuki tai esimerkiksi niin sanottu vähämerkityksinen tuki (de minimis -asetus 1407/2013). Jälkikäteinen yhteenvetoilmoitus on kuitenkin tarpeen ja komissio voi valvoa näitä tukiohjelmia ja tukia.

Pykälän 3 momentti sisältäisi valtioneuvostolle osoitetun asetuksenantovaltuuden. Asetuksella voitaisiin antaa tarkempia säännöksiä Euroopan unionin valtiontukisääntelyn mukaisen tuen myöntämisestä, rajoituksista, maksamisesta, käytöstä ja velvollisuuksista. Käytännössä tämä tarkoittaa, että asetuksella annettaisiin tukikohtaiset säännöt EU:n valtiontukisääntelyn vaatimuksista liittyen kuhunkin tuen muotoon.

**6 c §.** *Tuki*. Pykälässä säädettäisiin tuen sisällöstä.

Pykälän 1 momentin ensimmäisen virkkeen perusteella tuki voisi olla tuotteita ja palveluja. Tuki voisi sisältää sekä tuotteita, palveluja tai niitä molempia. Tuotteiden ja palvelujen käytön tarkoituksena olisi vesien- ja merenhoidon toimenpiteiden edistäminen.

Pykälän 2 momentti sisältäisi informatiivisen viittauksen, sitä että tuotteiden ja palvelujen hankintaan sovelletaan julkisista hankinnoista ja käyttöoikeussopimuksista annettua lakia (1397/2016).

Pykälän 3 momentti sisältäisi valtioneuvostolle osoitetun asetuksenantovaltuuden. Asetuksella voitaisiin antaa tarkempia säännöksiä vesien- ja merenhoidon toimenpiteiden edistämiseksi tuettavista toimenpiteistä. Tarkoitus on, että tukikohtaiset säännökset sisältyisivät asetukseen.

**6 d §.** *Tukikelpoisuus ja hakijan selvitysvelvollisuus.* Pykälään sisältyisivät säännökset siitä, kenelle tukea voitaisiin myöntää. Lisäksi pykälässä säädettäisiin tuen hakijan selvitysvelvollisuudesta tuen hakemisessa.

Pykälän 1 momentin mukaan tukea voisivat hakea luonnolliset henkilöt, yritykset tai muut yhteisöt taikka julkisyhteisöt. Tukikelpoisuuden rajoituksia ei sisältyisi ehdotettuun säännökseen. Momentin toinen virke sisältäisi kuitenkin informatiivisen viittauksen Euroopan unionin valtiontukisäännöistä johtuviin tukikelpoisuuden rajoituksiin. Näistä valtiontukisääntöjen sisällöstä johtuu tukikelpoisuuden rajoituksia.

Pykälän 2 momentissa säädettäisiin, siitä, että tuen hakijan olisi annettava hakemuksen yhteydessä oikeat ja riittävät tiedot tuen käyttötarkoituksesta sekä niistä muista seikoista, joita viranomainen tarvitsee hakemuksen ratkaisemiseksi. Säännös muodostaisi perustan sille, että elinkeino-, liikenne- ja ympäristökeskuksella olisi tarvittavat tiedot tukihakemuksen käsittelyyn ja harkintaan, voidaanko tukea myöntää. Tuen hakija vastaisi tietojen oikeellisuudesta. Tarvittaessa tukiviranomainen voisi pyytää tuen hakijalta lisäselvityksiä hallintolain (434/2003) 31 §:ään perustuen.

Pykälän 3 momentti sisältäisi valtioneuvostolle osoitetun valtuussäännöksen. Asetuksella voitaisiin antaa tarkempia säännöksiä tuen hakijasta ja tuen hakijan selvitysvelvollisuudesta. Tukikohtainen asetus voisi siten sisältää mm. EU:n valtiontukisääntöjen soveltamisesta johtuvat rajoitukset. Tukikohtainen sääntely edellyttää, että asetukseen voitaisiin sisällyttää kutakin tukea koskevat tarkemmat säännökset myös selvitysvelvollisuuden sisällöstä.

**6 e §.** *Tuen hakeminen.* Pykälään sisältyisivät tuen hakemista koskevat säännökset.

Pykälän 1 momentissa säädettäisiin siitä, että tukea olisi haettava elinkeino-, liikenne- ja ympäristökeskuksesta. Tukea voisi hakea vain ennen tuettavan toimen aloittamista. Tällä tarkoitettaisiin sitä, että tuen hakija ei voisi hakea tukea, jos hakija olisi jo aloittanut tukitoimenpiteen. Vaatimus liittyy EU:n valtiontukisääntelyn vaatimuksiin, jonka perusteella tuella on oltava kannustava vaikutus Maatalouden ryhmäpoikkeusasetuksen 6 artiklan mukaisesti. Näin ei katsottaisi olevan, jos toimenpide on aloitettu ennen tuen hakemista.

Ehdotetun 6 e §:n 1 momentin mukaan tukihakemuksen olisi sisällettävä eräitä perustietoja. Ne koskisivat hakijaa, hanketta tai toimintaa, tukikelpoisia kustannuksia, julkisesta rahoituksesta sekä muista hankkeeseen tai toimintaan liittyvistä keskeisistä seikoista. Muulla julkisella rahoituksella tarkoitettaisiin samaan toimeen osoitettuja muita julkisista varoista myönnettyjä avustuksia tai tukia.

Pykälän 2 momentti sisältäisi valtioneuvostolle osoitetun asetuksenantovaltuuden. Valtioneuvoston asetuksella voidaan antaa tarkempia säännöksiä tukihakemuksen sisällöstä.

**6 f §.** *Hakuaika ja tiedottaminen*. Pykälään sisältyisivät elinkeino-, liikenne- ja ympäristökeskuksen tehtävät tuen hakemiseen liittyen.

Ehdotetun pykälän perusteella elinkeino-, liikenne- voisi asettaa tuen hakemiselle hakuajan. Haku voisi olla avoinna myös koko ajan tai sen mukaan, mitä tukeminen edellyttäisi.

Lisäksi elinkeino-, liikenne- ja ympäristökeskuksen olisi tarkoituksenmukaisessa laajuudessa tiedotettava tuen hakumahdollisuudesta, hakemisessa noudatettavasta menettelystä sekä tuen myöntämisen pääasiallisista edellytyksistä ja ehdoista. Käytännössä tukijärjestelmään liittyvät tiedottaminen voidaan hoitaa elinkeino-, liikenne- ja ympäristökeskuksen internetisivuilla. Tarvittaessa voidaan käyttää muitakin tiedottamisen kanavia.

Pykälän 2 momenttiin sisältyisi valtuussäännös siitä, että valtioneuvoston asetuksella voitaisiin antaa tarkempia säännöksiä tuen hakuajasta ja tiedottamisesta.

**6 g §.** *Tuen myöntämisen edellytykset.* Pykälässä säädettäisiin tuen myöntämisen edellytyksistä. Tuki olisi harkinnanvaraista. Tuen myöntäminen perustuisi kokonaisharkintaan.

Pykälän 1 momentin mukaan keskeistä edellytysharkinnassa olisi, että tuettava toimi kokonaisuutena arvioiden edistää vesien- ja merenhoidon tavoitteiden saavuttamista sekä vesien- ja merenhoidon toimenpiteitä. Tuen myöntämisen edellytyksenä olisi myös, että tarvittava rahoitus sisältyy valtion talousarvioon ja ympäristöministeriö on osoittanut elinkeino-, liikenne- ja ympäristökeskukselle tarvittavan rahoituksen. Käytännössä tukeminen voidaan kohdistaa eri elinkeino-, liikenne- ja ympäristökeskusten toimialueille sen mukaan, kuin ympäristöministeriö osoittaa tukemiseen määrärahoja.

Pykälän 2 momentissa säädettäisiin tuen laskentaperusteesta. Myönnettävän tuen laskentaperusteena olisi tuen edellyttämän tuotteen ja palvelun arvonlisäverolliset kustannukset. Tuki voisi kattaa kustannukset osaksi tai kokonaan.

Pykälän 3 momentti sisältäisi valtioneuvostolle osoitetun asetuksenantovaltuuden. Asetuksella voitaisiin antaa tarkempia säännöksiä tuen myöntämisen edellytyksistä, tuen määrästä ja kattavuudesta sekä laskentaperusteista. Valtuus olisi tarpeen, jotta tukikohtaiset seikat voitaisiin sisällyttää asetukseen. Lisäksi on huomattava, että EU:n valtiontukisäännöistä voi johtua tuki-intensiteettiin liittyvää sääntelyä, mikä otettaisiin huomioon asetuksessa.

**6 h §.** *Päätös ja sopimus.* Tuki perustuisi päätökseen, jonka lisäksi pykälässä säädettäisiin sopimuksesta.

Ehdotetun 1 momentin mukaan elinkeino-, liikenne- ja ympäristökeskus tekisi tuesta kirjallisen päätöksen. Tukipäätökseen sovelletaan lisäksi hallintolain säännöksiä esimerkiksi päätöksen muodosta (43 §), sisällöstä (44 §) ja perustelemisesta (45 §).

Myönteisen tukipäätöksen olisi sisällettävä tuen enimmäismäärä, tuen arvonlisäverollinen rahallinen arvo, tuen ehdot sekä tukemisen, tuen keskeyttämisen ja takaisinperinnän sekä tuen käytön valvonnan perusteet. Päätöksen olisi lisäksi sisällettävä Euroopan unionin lainsäädännössä säädetyt ehdot ja edellytykset, jotka olennaisesti vaikuttavat tuen käyttöön. Maatalouden ryhmäpoikkeusasetuksen 5 artiklaan sisältyy vaatimus tuen läpinäkyvyydestä, jota tuen enimmäismäärä osaltaan toteuttaisi.

Pykälän 2 momenttiin perustuen elinkeino-, liikenne- ja ympäristökeskus voisi tehdä tuensaajan kanssa sopimuksen toimen toteuttamisen ja tuen luovuttamisen yksityiskohdista. Sopimuksen olisi tarvittaessa sisällettävä sopijapuolten tehtävät ja vastuut tukemisessa, tukemisen yksityiskohdat kuten noudatettava menettely.

Pykälän 3 momentin mukaan valtioneuvoston asetuksella voitaisiin antaa tarkempia säännöksiä tukipäätöksen ja sopimuksen sisällöstä. Tukikohtainen tarkentava sääntely perustuisi siten asetukseen.

**6 i §.** *Tukihakemuksen peruuttaminen.* Pykälä sisältäisi tuen hakijan oikeuden tukihakemuksen peruuttamiseen.

Pykälän 1 momentin mukaan tuen saajan olisi viivytyksettä ilmoitettava tukihakemuksen peruuttamisesta kirjallisesti elinkeino-, liikenne- ja ympäristökeskukselle. Jos elinkeino-, liikenne- ja ympäristökeskus olisi jo ilmoittanut hakijalle tuen myöntämisestä, ja ryhtynyt tuen myöntämistä koskeviin hankintatoimenpiteisiin tai muihin toimenpiteisiin, tukihakemusta ei voitaisi peruuttaa. Säännös ilmaisisi tukihakemuksen peruuttamisen takarajan. Peruuttamisen takaraja määräytyisi käytännössä tukikohtaisesti, koska tukemisen liittyvät tukiviranomaisen hankintatoimenpiteet tai muut toimenpiteet voivat vaihdella suurestikin.

Pykälän 2 momentin perusteella hakija voisi kuitenkin peruuttaa tukihakemuksen 1 momentissa säädettyä myöhemmin, jos kyse olisi ylivoimaisesta esteestä. Ylivoimainen este voi ilmentyä eri tavoin, mutta esteen olisi oltava niin merkittävä, että hakija ei ole voinut toimia 1 momentissa tarkoitetussa ajassa. Käytännössä hakijan tulisi selostaa ylivoimaisen esteen olemassaolo peruuttamista koskevassa ilmoituksessaan.

Pykälän 3 momentin nojalla peruutus voisi koskea koko tukihakemusta tai osaa hakemuksesta.

Pykälän 4 momentti sisältäisi asetuksenantovaltuuden. Valtioneuvoston asetuksella voitaisiin antaa tarkempia säännöksiä tukihakemuksen peruttamisesta.

**6 j §.** *Tuen keskeyttäminen ja tuen takaisinperintä.* Pykälä sisältäisi säännökset tuen keskeyttämisestä ja takaisinperinnästä.

Ehdotetun pykälän 1 momentissa säädettäisiin niistä perusteista, kun elinkeino-, liikenne- ja ympäristökeskuksen olisi keskeytettävä tukeminen. Keskeyttämisestä tehtäisiin päätös, jossa määrättäisiin jo luovutetun tuen tai sen euromäärän tai sen osan perittäväksi takaisin. Edellytykset jakautuvat 2 osaan.

Kohdan 1) mukainen perusteena olisi tilanne, jolloin on ilmeistä, että tuen saaja on jättänyt ilmoittamatta tai antanut väärän tai harhaanjohtavan tiedon seikasta, joka on ollut omiaan olennaisesti vaikuttamaan tuen saantiin, määrään tai ehtoihin tai tuen saaja käyttää tukea olennaisesti muuhun tarkoitukseen kuin tukipäätöksessä on myönnetty tai tuen saaja muutoin olennaisesti rikkoo tuen ehtoja. Kohdan 2) mukaisena perusteena olisi, että asianomaista tukea koskeva Euroopan unionin lainsäädäntö tätä edellyttää.

Ehdotetun 2 momentin mukaan elinkeino-, liikenne- ja ympäristökeskus voisi päättää olla perimättä tukea tai sen osaa takaisin, jos tuen saaja on oikaissut edellä 1 momentin 1 kohdan alakohdissa tarkoitetun menettelynsä ja tuen tavoitteiden saavuttaminen ei ole vaarantunut. Tällöin tuen takaisinperintä riippuisi elinkeino-, liikenne- ja ympäristökeskuksen harkinnasta.

Ehdotetun 3 momentin perusteella voitaisiin antaa tarkempia säännöksiä tuen keskeyttämisestä ja takaisinperinnästä ja niiden edellytyksistä valtioneuvoston asetuksella.

**6 k §.** *Korko ja viivästyskorko.* Pykälässä säädettäisiin korosta ja viivästyskorosta.

Elinkeino-, liikenne- ja ympäristökeskuksen olisi sisällytettävä takaisin perittävälle määrälle tuen maksupäivästä korkolain (633/1982) 3 §:n 2 momentin mukaista vuotuista korkoa lisättynä kolmella prosenttiyksiköllä. Jos takaisin perittävää määrää ei makseta viimeistään tukiviranomaisen asettamana eräpäivänä, sille on maksettava vuotuista viivästyskorkoa korkolain 4 §:n 1 momentissa tarkoitetun korkokannan mukaan.

Pykälän 2 momentissa olisi valtuussäännös. Valtioneuvoston asetuksella voitaisiin antaa tarkempia säännöksiä koron ja viivästyskoron määräytymisen perusteista.

**6 l §.** *Henkilötietojen luovuttaminen.* Pykälässä säädettäisiin elinkeino-, liikenne- ja ympäristökeskuksen oikeudesta luovuttaa tuen saajan henkilötietoja.

Ehdotetun 1 momentin perusteella henkilötietoja voitaisiin luovuttaa vain tuen käytännön toteuttajalle. Edellytyksenä tietojen luovuttamiselle on, että luovuttaminen on välttämätöntä tuen toteuttamiseksi. Käytännössä kyse olisi myönteisen tukipäätöksen saajan yhteystiedoista kuten puhelinnumerosta ja sähköpostiosoitteesta. Nämä eivät käy esille tukipäätöksestä.

Jos tuen käytännön toteuttaminen on riippuvainen näiden henkilötietojen luovuttamisesta, tulisi viranomaisen voida luovuttaa tiedot. Lisäksi on huomattava, että tukipäätös sisältää yleensä tuen käytännön toteuttamisessa tarvittavat muut tiedot.

Pykälän 2 momentin mukaan valtioneuvoston asetuksella voitaisiin antaa tarkempia säännöksiä henkilötietojen luovuttamisesta.

**6 m §.** *Kehittämis- ja hallintokeskuksen tehtävät.* Pykälä sisältäisi elinkeino-, liikenne- ja ympäristökeskusten sekä työ- ja elinkeinotoimistojen kehittämis- ja hallintokeskuksen tehtäviä koskevat säännökset. Kehittämis- ja hallintokeskus hoitaisi tuen hankinnan maksamista koskevat tehtävät. Kehittämis- ja hallinto-keskus hoitaisi takaisinperintää sekä tukemisen valvontaa koskevia tehtäviä yhdessä elinkeino-, liikenne- ja ympäristökeskuksen kanssa.

**6 n §.** *Oikaisuvaatimus ja muutoksenhaku tukea koskevista päätöksistä.*

Ehdotetun 1 momentin perusteella elinkeino-, liikenne- ja ympäristökeskuksen tämän luvun mukaiseen päätökseen saisi vaatia oikaisua siten kuin hallintolaissa (434/2003) säädetään.

Pykälän 2 momentin perusteella oikaisuvaatimukseen annettuun päätökseen saisi hakea muutosta valittamalla hallinto-oikeuteen siten kuin oikeudenkäynnistä hallintoasioissa annetussa laissa (808/2019) säädetään.

Pykälän 3 momentin mukaan hallinto-oikeuden päätökseen, joka koskee tuen keskeyttämistä tai takaisinperintää, saisi hakea muutosta valittamalla siten kuin oikeudenkäynnistä hallintoasioissa annetussa laissa säädetään. Hallinto-oikeuden muuhun päätökseen saisi hakea muutosta valittamalla vain, jos korkein hallinto-oikeus myöntää valitusluvan.

1. Lakia alemman asteinen sääntely

Esitysehdotukseen sisältyvien valtuussäännösten nojalla on tarkoitus kesällä 2020 antaa tukea koskeva valtioneuvoston asetus. Sitä sovellettaisiin maatalousmaan kipsikäsittelynä myönnettävään tukeen. Maatalousmaan kipsikäsittely on osa pääministeri Marinin hallituksen ohjelmaan kuuluvaa vesiensuojelun tehostamisohjelmaa, kuten edellä on selostettu. Maatalousmaan kipsikäsittely sisältyy merenhoitosuunnitelman toimenpideohjelmaan. Luonnos valtioneuvoston asetukseksi ja perustelumuistioksi on ollut hallituksen esitysluonnoksen kanssa yhtä aikaa lausunnolla.

Lakiin ehdotetut säännökset ovat yleisiä. Ne mahdollistavat myös muun tuotteen tai palvelun antamisen tuen saajalle, kun tarvittavat tukikohtaiset säännökset sisällytetään kyseistä tuen muotoa koskevaan valtioneuvoston asetukseen.

1. Voimaantulo

Laki on tarkoitettu tulemaan voimaan x xxxkuuta 2020.

1. Toimeenpano ja seuranta

Ympäristöministeriö ja maa- ja metsätalousministeriö seuraavat omilla toimialoillaan tämän tukijärjestelmän toimivuutta. Elinkeino-, liikenne ja ympäristökeskukset seuraavat vesien- ja merenhoidon suunnitelmien ja toimenpideohjelmien toteutumista. Vesien- ja merenhoidon suunnitteluun kuuluu, että jäsenvaltiot raportoivat EU-komissiolle.

1. Suhde talousarvioesitykseen

Esitysehdotus liittyy vuoden 2020 ensimmäiseen lisätalousarvioesitykseen ja on tarkoitettu käsiteltäväksi sen yhteydessä.

1. Suhde perustuslakiin ja säätämisjärjestys

Ehdotettuihin säännöksiin sisältyy asetuksenantovaltuuksia, joten esitystä on käsiteltävä perustuslain 80 §:n valossa.

Ehdotettuihin säännöksiin liittyvät keskeiset perusoikeudet ovat yhdenvertaisuus (PL 6 §), yksityiselämän ja henkilötietojen suoja (PL 10 §), vastuu ympäristöstä (PL 20 §:n 1 momentti) sekä oikeusturva (PL 21 §).

* 1. Perustuslain 80 §:stä johtuvat vaatimukset

Perustuslain 80 § edellyttää, että laissa ovat perussäännökset yksilön oikeuksista ja velvollisuuksista sekä täsmälliset ja tarkkarajaiset asetuksenantovaltuudet. Esitysehdotuksella perustettaisiin uusi tukijärjestelmä. Pykälät muodostaisivat järjestelmän perussäännökset ja tukikohtaiset lakia täsmentävät säännökset sisältyisivät annettavaan valtioneuvoston asetukseen.

Esitysehdotuksen sisältyy valtioneuvostolle osoitettuja asetuksenantovaltuuksia pykälissä (6 a- 6 l §). Ehdotetun 6 b §:n asetuksenantovaltuuden nojalla annettaisiin EU:n valtiontukisääntöihin perustuvat tarkemmat säännökset asetuksella. Ehdotetussa tukijärjestelmässä sovellettaisiin EU:n valtiontukisääntöjä sen mukaan, kuuluuko valtion tuki EU:n yleisen ryhmäpoikkeusasetuksen ((komission asetus 651/2014, EUVL 26.6.2014, L 187/1 ja sen muutos, komission 14.6.2017 antama asetus (2017/1084)) tai EU:n maatalouden ryhmäpoikkeusasetuksen (komission asetus 702/2014, EUVL 1.7.2014, L 193/1) soveltamisalaan. Tukikohtaisessa asetuksessa on perusteltua antaa siihen sovellettavan ryhmäpoikkeusasetukseen sisältyvät vaatimukset.

* 1. Ehdotettuihin säännöksiin liittyvät perusoikeudet

Yhdenvertaisuus

Perustuslain 6 §:n yhdenvertaisuussäännös koskee lähtökohtaisesti ihmisiä. Yhdenvertaisuusperiaatteella voi kuitenkin olla merkitystä myös oikeushenkilöitä koskevan sääntelyn arvioinnissa etenkin silloin, kun sääntely voi vaikuttaa välillisesti luonnollisten henkilöiden oikeusasemaan. Ehdotetussa tukijärjestelmässä tukikelpoisia olisivat luonnolliset henkilöt, yritykset ja muut yhteisöt ja julkisyhteisöt. Sen sijaan suuryrityksen jäisivät EU:n valtiontukisääntöjen perusteella tukikelpoisuuden ulkopuolelle.

Ehdotetun tukijärjestelmän mukaan elinkeino-, liikenne- ja ympäristökeskus voisi asettaa tuen hakemiselle hakuajan. Elinkeino-, liikenne- ja ympäristökeskuksen tehtäviin (6 f §) kuuluisi myös tuen hakumahdollisuudesta tiedottaminen, samoin kuin menettelystä ja tuen myöntämiseen liittyvistä seikoista. Ehdotuksen mukaan tuen myöntämisen edellytykset (6 g §) ovat kaikille hakijoille samat. Tätä harkinnanvaraista tukea voitaisiin myöntää määrärahojen puitteissa.

Sääntelyehdotus on sopusoinnussa yhdenvertaisuusvaatimuksen kanssa, kun tuen hakemista tai tuen saamista ei ole rajoitettu hakijan perusteella ja tuen myöntämisedellytykset ovat kaikille hakijoille samat. Voimavarojen rajallisuuden vuoksi tukeminen olisi aina harkinnanvaraista. Näistä lähtökohdista arvioiden ehdotettu sääntely täyttää myös yhdenvertaisuuden vaatimukset, kun erottelu perustuu kulloinkin käytettävissä oleviin voimavaroihin ja priorisointiin vesien- ja merenhoidon toimenpiteiden edistämisen näkökulmasta.

Ehdotetulla sääntelyllä pyritään osaltaan varmistamaan, että tuen hakijoita kohdellaan samanlaisissa tilanteissa samalla tavalla. Myös tieto mahdollisuudesta hakea tukea edistää osaltaan yhdenvertaisuuden toteutumista.

Yksityiselämän ja henkilötietojen suoja

Perustuslain 10 § sisältää 1 momentissa muun muassa yksityiselämän suojaa koskevan yleislausekkeen ja myös säännöksen henkilötietojen suojaamisesta lailla. Henkilötietoihin sovelletaan EU:n yleistä tietosuoja-asetusta (Euroopan parlamentin ja neuvoston asetus (EU) 2016/679, luonnollisten henkilöiden suojelusta henkilötietojen käsittelyssä sekä näiden tietojen vapaasta liikkuvuudesta ja direktiivin 95/46/EY kumoamisesta) ja kansallista tietosuojalakia (1050/2018).

Ehdotettu 6 l § sisältäisi henkilötietojen luovuttamista koskevan säännöksen. Siihen perustuen elinkeino-, liikenne- ja ympäristökeskuksella olisi oikeus tarvittaessa luovuttaa tuen saajan henkilötietoja toimen toteuttajalle. Henkilötietoja voisi luovuttaa vain tuen toteuttamisen edellyttämässä laajuudessa, mikä osaltaan rajoittaa tietojen luovuttamista. Toimen toteuttaja olisi muu kuin viranomainen, yleensä yritys, joka vie tuotteen tai huolehtii palvelusta. Elinkeino, liikenne- ja ympäristökeskus on järjestänyt tuotteen tai palvelun hankinnan ja toimittamisen tuen saajalle. Henkilötietojen luovutus on tarpeen, jotta tuki saadaan toteutettua. Käytännössä luovutettavia henkilötietoja olisivat puhelinnumero ja sähköpostiosoite, jotka eivät sisältyisi julkiseen tukipäätökseen. Tietojen luovuttaminen yksityiselle toimijalle vaatii laintasoisen säännöksen.

Ehdotettu 6 l §:n säännös on siten sopusoinnussa perustuslain 10 §:n vaatimusten kanssa.

Vastuu ympäristöstä

Perustuslain 20 § sisältää ympäristöä koskevan perusoikeussääntelyn. Siinä säädetään ympäristöön kohdistuvasta vastuusta (1 momentti) sekä asetetaan julkisen vallan oikeutta ympäristöön koskevat perustuslailliset velvollisuudet (2 momentti). Perustuslain 20 §:n 2 momentin on katsottu merkitsevän perustuslaillista toimeksiantoa ympäristölainsäädännön kehittämiseksi siten, että ihmisten vaikutusmahdollisuuksia omaa elinympäristöään koskevaan päätöksentekoon laajennetaan (HE 309/1993 vp, s. 67/I, PeVL 38/1998 vp, s. 2/I).

Ympäristöperusoikeuden oikeudellinen merkitys on säätämisajankohdan jälkeen vahvistunut. Oikeuskirjallisuudessa ja perustuslakivaliokunnan lausunnoissa (mm. PeVL 21/1996 vp ja PeVL 38/1998 vp) on omaksuttu tulkinta, jonka mukaan kyse on normatiivisesti velvoittavasta perusoikeussäännöksestä; ympäristöperusoikeussäännöksen ilmaisemat ympäristöarvot tulee ottaa huomioon kaikessa ympäristöllisesti merkityksellisessä lainsäädännössä ja lainkäytössä. Ratkaisussa (KHO 2002:86) myös korkein hallinto-oikeus totesi, että ympäristöperusoikeussäännös ohjaa osaltaan lainsoveltamista ja -tulkintaa

Ehdotetulla uudella vesien- ja merenhoidon toimenpiteiden edistämisen tukijärjestelmällä (luku 1 a) pyrittäisiin osaltaan vesiensuojelun korkeaan tasoon ja siten myös perustuslain 20 §:n toteuttamiseen. Tukijärjestelmän käyttöala riippuisi valtion talousarviossa osoitetuista määrärahoista. Tukijärjestelmässä tuki voisi olla tuotteita ja palveluita, joiden hankinnasta vastaisi elinkeino, liikenne- ja ympäristökeskus. Hankkimalla tuotteita ja palveluja keskitetystä voidaan saavuttaa synergiaetua muun muassa käyttämällä ympäristöä vähemmän kuormittavia toimitusmuotoja tai yhteistoimituksia.

Ympäristöperusoikeuden lähtökohdista ehdotettu sääntely on perusteltu. Esitys on edellä esitetyin perustein sopusoinnussa ympäristöperusoikeuden kanssa.

Oikeusturva ja hyvän hallinnon vaatimukset

Perusoikeuden lähtökohtana on yksilön oikeus omasta aloitteestaan saada asiansa käsitellyksi lain mukaan toimivaltaisessa tuomioistuimessa tai muussa viranomaisessa (perustuslain 21 §). Käsittelyn on lisäksi aina tapahduttava asianmukaisesti ja ilman aiheetonta viivytystä. Säännöksellä on suora yhteys lainalaisuusperiaatteeseen, joka edellyttää kaikessa julkisessa toiminnassa noudatettavan tarkoin lakia.

Jos etuuden tai palvelun saaminen riippuu olennaisesti viranomaisen harkinnasta ja käytettävissä olevista määrärahoista, kysymyksessä ei yleensä voi olla kiinteydeltään tai oikeussuojan tarpeeltaankaan niin vahva oikeus, että se kuuluisi perustuslain 21 §:n 1 momentin alaan (PeVL 39/2013 vp, s. 3/II, PeVL 32/2012 vp, s. 4, PeVL 63/2010 vp, s. 2, PeVL 16/2000 vp, s. 4, PeVL 12/1997 vp, s. 1). Tästä syystä lakiehdotusta ei ole arvioitu perustuslain 21 §:n 1 momentin valossa. Sen sijaan merkitystä on perustuslain 21 §:n 2 momentilla, jossa luetellaan oikeudenmukaisen oikeudenkäynnin ja hyvän hallinnon tärkeimmät osa-alueet, joita ovat muun muassa vaatimus päätöksen perustelemisesta (PeVL 27/2012 vp, s. 2, PeVL 10/2012 vp, s. 5—6, PeVL 10/2011 vp, s. 2, PeVL 48/2006 vp, s. 5, PeVL 10/2006 vp, s. 3, PeVL 4/2004 vp, s. 8—9, PeVL 46/2002 vp, s. 8, PeVL 12/2002 vp, s. 6) sekä oikeus hakea muutosta (PeVL 27/2013 vp, s. 4/II).

Ehdotetun 6 h §:n mukaan elinkeino-, liikenne- ja ympäristökeskus tekisi tuesta päätöksen. Päätöksen sisällöstä säädettäisiin myös 6 h §:ssä. Päätöksen perusteluvelvollisuus sisältyy hallintolain (434/2003) 45 §:ään. Päätökseen liitettäisiin tarvittava muutoksenhakuohjaus hallintolain 7 luvun säännösten perusteella (46—47 §). Ehdotuksen 6 i §:n perusteella tuen hakijalla olisi oikeus peruuttaa hakemansa tuki edellytysten täyttyessä. Ehdotus sisältää myös ylivoimaista estettä koskevaa sääntelyä, jolloin tuen hakija voisi peruuttaa hakemuksensa myöhemmin kuin muussa tapauksessa. Ehdotuksen mukaan (6 n §) oikeussuojakeinoina olisivat ensin oikaisuvaatimus (1 mom.) ja oikaisuvaatimukseen tehdystä päätöksestä voisi valittaa hallinto-oikeuteen (2 mom.). Ehdotukseen sisältyy myös jatkovalitukseen sovellettavat säännökset (3 mom.)

Esitetyillä perusteilla esityksen on katsottava olevan sopusoinnussa myös perustuslain oikeusturvanäkökohtien sekä hyvän hallinnon perusteiden kanssa.

*Ponsi*

Edellä esitetyn perusteella annetaan eduskunnan hyväksyttäväksi seuraava lakiehdotus:

Lakiehdotus

Laki

vesienhoidon ja merenhoidon järjestämisestä annetun lain muuttamisesta

Eduskunnan päätöksen mukaisesti

*lisätään* vesienhoidon ja merenhoidon järjestämisestä annetun lain (1299/2004) 1 §:ään uusi 4 momentti ja uusi 1 a luku, 6a - 6 m §:t seuraavasti:

1 §

Tarkoitus

— — — — — — — — — — — — — — — — — — — — — — — — — — — — — —

Tämän lain 1 a luvussa säädetään vesien- ja merenhoidon toimenpiteiden edistämisen tukemisesta. Tuki on harkinnanvaraista ja sitä voidaan myöntää valtion talousarviossa vahvistetun enimmäismäärän rajoissa.

1 a luku

Vesien- ja merenhoidon tuki

6 a §

Elinkeino-, liikenne- ja ympäristökeskuksen tehtävät

Sen lisäksi, mitä 5 §:ssä säädetään, elinkeino-, liikenne- ja ympäristökeskus toimii tämän luvun mukaisena tukiviranomaisena ja hoitaa sille tässä luvussa säädetyt tehtävät.

Elinkeino-, liikenne- ja ympäristökeskus ohjaa ja edistää tämän luvun mukaisen tukemisen täytäntöönpanoa ja soveltamista neuvonnalla ja ohjauksella.

Lisäksi elinkeino-, liikenne- ja ympäristökeskuksen on huolehdittava tuen asianmukaisesta ja riittävästä valvonnasta hankkimalla tuen käyttö- ja seurantatietoja sekä muita tietoja.

Valtioneuvoston asetuksella voidaan antaa tarkempia säännöksiä elinkeino-, liikenne- ja ympäristökeskuksen tehtävistä.

6 b §

Suhde muuhun lainsäädäntöön ja Euroopan unionin lainsäädännön soveltaminen

Tämän lain nojalla myönnettävää tukea ei pidetä valtionavustuslaissa (688/2001) tarkoitettuna valtionavustuksena.

Jos tukea myönnetään taloudellista toimintaa harjoittavalle yritykselle tai muulle yhteisölle, sovelletaan lisäksi Euroopan unionin valtiontukisääntelyä.

Valtioneuvoston asetuksella voidaan antaa tarkempia säännöksiä Euroopan unionin valtiontukisääntelyn mukaisen tuen myöntämisestä, rajoituksista, maksamisesta, käytöstä ja tuen saajan velvollisuuksista.

6 c §

Tuki

Tukeen sisältyy tuotteita ja palveluja, joiden käytön tarkoituksena on vesien- ja merenhoidon toimenpiteiden edistäminen.

Tuotteiden ja palvelujen hankinnasta säädetään julkisista hankinnoista ja käyttöoikeussopimuksista annetussa laissa (1397/2016).

Valtioneuvoston asetuksella voidaan antaa tarkempia säännöksiä vesien- ja merenhoidon toimenpiteiden edistämiseksi tuettavista toimista.

6 d §

Tukikelpoisuus ja hakijan selvitysvelvollisuus

Tukea voivat hakea luonnolliset henkilöt, yritykset tai muut yhteisöt taikka julkisyhteisöt. Kun tukemiseen sovelletaan Euroopan unionin valtiontukisääntöjä, on noudatettava niiden mukaisia tukikelpoisuuden rajoituksia.

Tuen hakijan on annettava hakemuksen yhteydessä oikeat ja riittävät tiedot tuen käyttötarkoituksesta sekä niistä muista seikoista, joita elinkeino-, liikenne- ja ympäristökeskus tarvitsee hakemuksen ratkaisemiseksi.

Valtioneuvoston asetuksella voidaan antaa tarkempia säännöksiä tuen hakijasta ja tuen hakijan selvitysvelvollisuudesta.

6 e §

Tuen hakeminen

Tuen hakijan on haettava tukea elinkeino-, liikenne- ja ympäristökeskuksesta ennen tuettavan toimen aloittamista. Tukihakemuksen on sisällettävä tiedot:

1) hakijasta;

2) hankkeesta tai toiminnasta;

3) tukikelpoisista kustannuksista tai niiden laskentaperusteista;

4) muusta julkisesta rahoituksesta;

5) muista hankkeeseen tai toimintaan liittyvistä keskeisistä seikoista.

Valtioneuvoston asetuksella voidaan antaa tarkempia säännöksiä tukihakemuksen sisällöstä.

6 f §

Hakuaika ja tiedottaminen

Elinkeino-, liikenne- ja ympäristökeskus voi asettaa tuen hakemiselle hakuajan. Elinkeino-, liikenne- ja ympäristökeskuksen on tarkoituksenmukaisessa laajuudessa tiedotettava tuen hakumahdollisuudesta, hakemisessa noudatettavasta menettelystä sekä tuen myöntämisen pääasiallisista edellytyksistä ja ehdoista.

Valtioneuvoston asetuksella voidaan antaa tarkempia säännöksiä tuen hakuajasta ja tiedottamisesta.

6 g §

Tuen myöntämisen edellytykset

Tuen myöntämisen edellytyksenä on, että tuettava toimi kokonaisuutena arvioiden edistää vesien- ja merenhoidon tavoitteiden saavuttamista sekä vesien- ja merenhoidon toimenpiteitä. Tuen myöntämisen edellytyksenä on myös, että tarvittava rahoitus sisältyy valtion talousarvioon ja ympäristöministeriö on osoittanut elinkeino-, liikenne- ja ympäristökeskukselle tarvittavan määrärahan.

Myönnettävän tuen laskentaperusteena on sen edellyttämän tuotteen ja palvelun arvonlisäverolliset kustannukset. Tuki voi kattaa kustannukset osaksi tai kokonaan.

Valtioneuvoston asetuksella voidaan antaa tarkempia säännöksiä tuen myöntämisen edellytyksistä, määrästä ja kattavuudesta sekä laskentaperusteista.

6 h §

Päätös ja sopimus

Elinkeino-, liikenne- ja ympäristökeskus tekee tuesta kirjallisen päätöksen. Myönteisen tukipäätöksen on sisällettävä tuen enimmäismäärä, tuen arvonlisäverollinen rahallinen arvo, tuen ehdot sekä tukemisen, tuen keskeyttämisen ja takaisinperinnän sekä tuen käytön valvonnan perusteet. Päätöksen on lisäksi sisällettävä Euroopan unionin lainsäädännössä säädetyt ehdot ja edellytykset, jotka olennaisesti vaikuttavat tuen käyttöön.

Lisäksi elinkeino-, liikenne- ja ympäristökeskus voi tehdä tuensaajan kanssa sopimuksen toimen toteuttamisen ja tuen luovuttamisen yksityiskohdista. Sopimuksen on tarvittaessa sisällettävä sopijapuolten tehtävät ja vastuut tukemisessa ja tukemisen käytännön toteuttamisen yksityiskohdat kuten noudatettava menettely.

Valtioneuvoston asetuksella voidaan antaa tarkempia säännöksiä tukipäätöksen ja sopimuksen sisällöstä.

6 i §

Tukihakemuksen peruuttaminen

Tuen saajan on viivytyksettä ilmoitettava tukihakemuksen peruuttamisesta kirjallisesti elinkeino-, liikenne- ja ympäristökeskukselle. Jos elinkeino-, liikenne- ja ympäristökeskus on jo ilmoittanut hakijalle tuen myöntämisestä, ja ryhtynyt tuen myöntämistä koskeviin hankinta- tai muihin toimenpiteisiin, tukihakemusta ei voida peruuttaa.

Hakija voi kuitenkin peruuttaa tukihakemuksen 1 momentissa säädettyä myöhemmin, jos kyse on ollut ylivoimaisesta esteestä.

Peruutus voi koskea koko tukihakemusta tai osaa hakemuksesta.

Valtioneuvoston asetuksella voidaan antaa tarkempia säännöksiä tukihakemuksen peruttamisesta.

6 j §

Tuen keskeyttäminen ja takaisinperintä

Elinkeino-, liikenne- ja ympäristökeskuksen on keskeytettävä tukeminen ja päätöksellään määrättävä jo luovutetun tuen tai sen euromäärän tai sen osan perittäväksi takaisin, jos

1) on ilmeistä, että

a) tuen saaja on jättänyt ilmoittamatta tai antanut väärän tai harhaanjohtavan tiedon seikasta, joka on ollut omiaan olennaisesti vaikuttamaan tuen saantiin, määrään tai ehtoihin;

b) tuen saaja käyttää tukea olennaisesti muuhun tarkoitukseen kuin tukipäätöksessä on myönnetty;

c) tuen saaja muutoin olennaisesti rikkoo tuen ehtoja;

2) asianomaista tukea koskeva Euroopan unionin lainsäädäntö tätä edellyttää.

Elinkeino-, liikenne- ja ympäristökeskus voi päättää olla perimättä tukea tai sen osaa takaisin, jos tuen saaja on oikaissut edellä 1 momentin 1 kohdan alakohdissa tarkoitetun menettelynsä ja tuen tavoitteiden saavuttaminen ei ole vaarantunut.

Valtioneuvoston asetuksella voidaan antaa tarkempia säännöksiä tuen keskeyttämisestä ja takaisinperinnästä ja niiden edellytyksistä.

6 k §

Korko ja viivästyskorko

Elinkeino-, liikenne- ja ympäristökeskuksen on sisällytettävä takaisin perittävälle määrälle tuen maksupäivästä korkolain (633/1982) 3 §:n 2 momentin mukaista vuotuista korkoa lisättynä kolmella prosenttiyksiköllä. Jos takaisin perittävää määrää ei makseta viimeistään tukiviranomaisen asettamana eräpäivänä, sille on maksettava vuotuista viivästyskorkoa korkolain 4 §:n 1 momentissa tarkoitetun korkokannan mukaan.

Valtioneuvoston asetuksella voidaan tarkempia säännöksiä koron ja viivästyskoron määräytymisen perusteista.

6 l §

Henkilötietojen luovuttaminen

Elinkeino-, liikenne- ja ympäristökeskuksella on oikeus luovuttaa tuen saajan henkilötietoja tuen toteuttajalle. Edellytyksenä tietojen luovuttamiselle on, että luovuttaminen on välttämätöntä tuen toteuttamiseksi.

Valtioneuvoston asetuksella voidaan antaa tarkempia säännöksiä henkilötietojen luovuttamisesta.

6 m §

Kehittämis- ja hallintokeskuksen tehtävät

Elinkeino-, liikenne- ja ympäristökeskusten sekä työ- ja elinkeinotoimistojen kehittämis- ja hallintokeskus hoitaa tuen hankinnan maksamista koskevat tehtävät. Kehittämis- ja hallintokeskus hoitaa takaisinperintää ja tukemisen valvontaa koskevia tehtäviä yhdessä elinkeino-, liikenne- ja ympäristökeskuksen kanssa.

6 n §

Oikaisuvaatimus ja muutoksenhaku tukea koskevista päätöksistä

Elinkeino-, liikenne- ja ympäristökeskuksen tämän luvun mukaiseen päätökseen saa vaatia oikaisua siten kuin hallintolaissa (434/2003) säädetään.

Oikaisuvaatimukseen annettuun päätökseen saa hakea muutosta valittamalla hallinto-oikeuteen siten kuin oikeudenkäynnistä hallintoasioissa annetussa laissa (808/2019) säädetään.

Hallinto-oikeuden päätökseen, joka koskee tuen keskeyttämistä tai takaisinperintää, saa hakea muutosta valittamalla siten kuin oikeudenkäynnistä hallintoasioissa annetussa laissa säädetään. Hallinto-oikeuden muuhun päätökseen saa hakea muutosta valittamalla vain, jos korkein hallinto-oikeus myöntää valitusluvan.

———

Tämä laki tulee voimaan päivänä kuuta 20 .

—————

Helsingissä x.x.20xx

Click or tap here to enter text.

..ministeri Etunimi Sukunimi

Liite

Rinnakkaisteksti

Laki

vesienhoidon ja merenhoidon järjestämisestä annetun lain muuttamisesta

Eduskunnan päätöksen mukaisesti

*lisätään* vesienhoidon ja merenhoidon järjestämisestä annetun lain (1299/2004) 1 §:ään uusi 4 momentti ja uusi 1 a luku, 6a - 6 m §:t seuraavasti:

| *Voimassa oleva laki* | *Ehdotus* |
| --- | --- |
| 1 §TarkoitusTässä laissa säädetään vesienhoidon ja merenhoidon järjestämisestä ja siihen liittyvästä selvitystyöstä, yhteistoiminnasta ja osallistumisesta vesienhoitoalueella ja merenhoitoalueella sekä kansainvälisestä yhteistyöstä vesienhoidon ja merenhoidon järjestämisessä. Vesienhoidon ja merenhoidon järjestämisen yleisenä tavoitteena on suojella, parantaa ja ennallistaa vesiä ja Itämerta niin, ettei pintavesien ja pohjavesien tai Itämeren tila heikkene ja että niiden tila on vähintään hyvä. Vesienhoidon ja merenhoidon suunnittelua tehdään ja toimeenpannaan yhteen sovittaen ja yhtenevin tavoittein. Tämän lain tarkoituksena on, että vesienhoidon järjestämisessä otetaan huomioon vesien laadun lisäksi vesien riittävyys, vesien kestävä käyttö, vesipalvelut ja niiden taloudellinen selvitys, tulvariskien hallinta, vesien virkistyskäyttö, vesien välityksellä leviävät taudit sekä vesiekosysteemien suojelu ja vesiekosysteemeihin suoraan yhteydessä olevien maaekosysteemien ja kosteikkojen suojelu. Merenhoidon järjestämisessä sovelletaan ekosysteemilähestymistapaa ihmisen toiminnasta meriympäristölle aiheutuvien paineiden ja vaikutusten hallintaan siten, että meriympäristön hyvän tilan saavuttaminen tai meriekosysteemien kyky reagoida ihmisen toiminnasta aiheutuviin muutoksiin ei vaarannu, samalla kun mahdollistetaan merellisten hyödykkeiden ja palveluiden kestävä käyttö.  | 1 §Tarkoitus— — — — — — — — — — — — — —*Tämän lain 1 a luvussa säädetään vesien- ja merenhoidon toimenpiteiden edistämisen tukemisesta. Tuki on harkinnanvaraista ja sitä voidaan myöntää valtion talousarviossa vahvistetun enimmäismäärän rajoissa.* |
|  | 1 a lukuVesien- ja merenhoidon tuki |
|  | 6 a §**Elinkeino-, liikenne- ja ympäristökeskuksen tehtävät***Sen lisäksi, mitä 5 §:ssä säädetään, elinkeino-, liikenne- ja ympäristökeskus toimii tämän luvun mukaisena tukiviranomaisena ja hoitaa sille tässä luvussa säädetyt tehtävät.* *Elinkeino-, liikenne- ja ympäristökeskus ohjaa ja edistää tämän luvun mukaisen tukemisen täytäntöönpanoa ja soveltamista neuvonnalla ja ohjauksella.* *Lisäksi elinkeino-, liikenne- ja ympäristökeskuksen on huolehdittava tuen asianmukaisesta ja riittävästä valvonnasta hankkimalla tuen käyttö- ja seurantatietoja sekä muita tietoja.**Valtioneuvoston asetuksella voidaan antaa tarkempia säännöksiä elinkeino-, liikenne- ja ympäristökeskuksen tehtävistä.* |
|  | 6 b §**Suhde muuhun lainsäädäntöön ja Euroopan unionin lainsäädännön soveltaminen***Tämän lain nojalla myönnettävää tukea ei pidetä valtionavustuslaissa (688/2001) tarkoitettuna valtionavustuksena.**Jos tukea myönnetään taloudellista toimintaa harjoittavalle yritykselle tai muulle yhteisölle, sovelletaan lisäksi Euroopan unionin valtiontukisääntelyä.**Valtioneuvoston asetuksella voidaan antaa tarkempia säännöksiä Euroopan unionin valtiontukisääntelyn mukaisen tuen myöntämisestä, rajoituksista, maksamisesta, käytöstä ja tuen saajan velvollisuuksista.* |
|  | 6 c §**Tuki***Tukeen sisältyy tuotteita ja palveluja, joiden käytön tarkoituksena on vesien- ja merenhoidon toimenpiteiden edistäminen.* *Tuotteiden ja palvelujen hankinnasta säädetään julkisista hankinnoista ja käyttöoikeussopimuksista annetussa laissa (1397/2016).**Valtioneuvoston asetuksella voidaan antaa tarkempia säännöksiä vesien- ja merenhoidon toimenpiteiden edistämiseksi tuettavista toimista.* |
|  | 6 d § **Tukikelpoisuus ja hakijan selvitysvelvollisuus***Tukea voivat hakea luonnolliset henkilöt, yritykset tai muut yhteisöt taikka julkisyhteisöt. Kun tukemiseen sovelletaan Euroopan unionin valtiontukisääntöjä, on noudatettava niiden mukaisia tukikelpoisuuden rajoituksia.**Tuen hakijan on annettava hakemuksen yhteydessä oikeat ja riittävät tiedot tuen käyttötarkoituksesta sekä niistä muista seikoista, joita elinkeino-, liikenne- ja ympäristökeskus tarvitsee hakemuksen ratkaisemiseksi.**Valtioneuvoston asetuksella voidaan antaa tarkempia säännöksiä tuen hakijasta ja tuen hakijan selvitysvelvollisuudesta.* |
|  | 6 e § **Tuen hakeminen***Tuen hakijan on haettava tukea elinkeino-, liikenne- ja ympäristökeskuksesta ennen tuettavan toimen aloittamista. Tukihakemuksen on sisällettävä tiedot:**1) hakijasta;* *2) hankkeesta tai toiminnasta;**3) tukikelpoisista kustannuksista tai niiden laskentaperusteista;**4) muusta julkisesta rahoituksesta;**5) muista hankkeeseen tai toimintaan liittyvistä keskeisistä seikoista.**Valtioneuvoston asetuksella voidaan antaa tarkempia säännöksiä tukihakemuksen sisällöstä.* |
|  | 6 f §**Hakuaika ja tiedottaminen***Elinkeino-, liikenne- ja ympäristökeskus voi asettaa tuen hakemiselle hakuajan. Elinkeino-, liikenne- ja ympäristökeskuksen on tarkoituksenmukaisessa laajuudessa tiedotettava tuen hakumahdollisuudesta, hakemisessa noudatettavasta menettelystä sekä tuen myöntämisen pääasiallisista edellytyksistä ja ehdoista.* *Valtioneuvoston asetuksella voidaan antaa tarkempia säännöksiä tuen hakuajasta ja tiedottamisesta.* |
|  | 6 g §Tuen myöntämisen edellytykset*Tuen myöntämisen edellytyksenä on, että tuettava toimi kokonaisuutena arvioiden edistää vesien- ja merenhoidon tavoitteiden saavuttamista sekä vesien- ja merenhoidon toimenpiteitä. Tuen myöntämisen edellytyksenä on myös, että tarvittava rahoitus sisältyy valtion talousarvioon ja ympäristöministeriö on osoittanut elinkeino-, liikenne- ja ympäristökeskukselle tarvittavan määrärahan.**Myönnettävän tuen laskentaperusteena on sen edellyttämän tuotteen ja palvelun arvonlisäverolliset kustannukset. Tuki voi kattaa kustannukset osaksi tai kokonaan.* *Valtioneuvoston asetuksella voidaan antaa tarkempia säännöksiä tuen myöntämisen edellytyksistä, määrästä ja kattavuudesta sekä laskentaperusteista.* |
|  | *6 h §***Päätös ja sopimus***Elinkeino-, liikenne- ja ympäristökeskus tekee tuesta kirjallisen päätöksen. Myönteisen tukipäätöksen on sisällettävä tuen enimmäismäärä, tuen arvonlisäverollinen rahallinen arvo, tuen ehdot sekä tukemisen, tuen keskeyttämisen ja takaisinperinnän sekä tuen käytön valvonnan perusteet. Päätöksen on lisäksi sisällettävä Euroopan unionin lainsäädännössä säädetyt ehdot ja edellytykset, jotka olennaisesti vaikuttavat tuen käyttöön.**Lisäksi elinkeino-, liikenne- ja ympäristökeskus voi tehdä tuensaajan kanssa sopimuksen toimen toteuttamisen ja tuen luovuttamisen yksityiskohdista. Sopimuksen on tarvittaessa sisällettävä sopijapuolten tehtävät ja vastuut tukemisessa ja tukemisen käytännön toteuttamisen yksityiskohdat kuten noudatettava menettely.**Valtioneuvoston asetuksella voidaan antaa tarkempia säännöksiä tukipäätöksen ja sopimuksen sisällöstä.* |
|  | 6 i § **Tukihakemuksen peruuttaminen***Tuen saajan on viivytyksettä ilmoitettava tukihakemuksen peruuttamisesta kirjallisesti elinkeino-, liikenne- ja ympäristökeskukselle. Jos elinkeino-, liikenne- ja ympäristökeskus on jo ilmoittanut hakijalle tuen myöntämisestä, ja ryhtynyt tuen myöntämistä koskeviin hankinta- tai muihin toimenpiteisiin, tukihakemusta ei voida peruuttaa.**Hakija voi kuitenkin peruuttaa tukihakemuksen 1 momentissa säädettyä myöhemmin, jos kyse on ollut ylivoimaisesta esteestä.**Peruutus voi koskea koko tukihakemusta tai osaa hakemuksesta.**Valtioneuvoston asetuksella voidaan antaa tarkempia säännöksiä tukihakemuksen peruttamisesta.* |
|  | *6 j §***Tuen keskeyttäminen ja takaisinperintä***Elinkeino-, liikenne- ja ympäristökeskuksen on keskeytettävä tukeminen ja päätöksellään määrättävä jo luovutetun tuen tai sen euromäärän tai sen osan perittäväksi takaisin, jos* *1) on ilmeistä, että* *a) tuen saaja on jättänyt ilmoittamatta tai antanut väärän tai harhaanjohtavan tiedon seikasta, joka on ollut omiaan olennaisesti vaikuttamaan tuen saantiin, määrään tai ehtoihin;**b) tuen saaja käyttää tukea olennaisesti muuhun tarkoitukseen kuin tukipäätöksessä on myönnetty;**c) tuen saaja muutoin olennaisesti rikkoo tuen ehtoja;**2) asianomaista tukea koskeva Euroopan unionin lainsäädäntö tätä edellyttää.**Elinkeino-, liikenne- ja ympäristökeskus voi päättää olla perimättä tukea tai sen osaa takaisin, jos tuen saaja on oikaissut edellä 1 momentin 1 kohdan alakohdissa tarkoitetun menettelynsä ja tuen tavoitteiden saavuttaminen ei ole vaarantunut.**Valtioneuvoston asetuksella voidaan antaa tarkempia säännöksiä tuen keskeyttämisestä ja takaisinperinnästä ja niiden edellytyksistä.* |
|  | 6 k §**Korko ja viivästyskorko***Elinkeino-, liikenne- ja ympäristökeskuksen on sisällytettävä takaisin perittävälle määrälle tuen maksupäivästä korkolain (633/1982) 3 §:n 2 momentin mukaista vuotuista korkoa lisättynä kolmella prosenttiyksiköllä. Jos takaisin perittävää määrää ei makseta viimeistään tukiviranomaisen asettamana eräpäivänä, sille on maksettava vuotuista viivästyskorkoa korkolain 4 §:n 1 momentissa tarkoitetun korkokannan mukaan.**Valtioneuvoston asetuksella voidaan tarkempia säännöksiä koron ja viivästyskoron määräytymisen perusteista.* |
|  | 6 l § **Henkilötietojen luovuttaminen***Elinkeino-, liikenne- ja ympäristökeskuksella on oikeus luovuttaa tuen saajan henkilötietoja tuen toteuttajalle. Edellytyksenä tietojen luovuttamiselle on, että luovuttaminen on välttämätöntä tuen toteuttamiseksi.* *Valtioneuvoston asetuksella voidaan antaa tarkempia säännöksiä henkilötietojen luovuttamisesta.* |
|  | 6 m §**Kehittämis- ja hallintokeskuksen tehtävät***Elinkeino-, liikenne- ja ympäristökeskusten sekä työ- ja elinkeinotoimistojen kehittämis- ja hallintokeskus hoitaa tuen hankinnan maksamista koskevat tehtävät. Kehittämis- ja hallintokeskus hoitaa takaisinperintää ja tukemisen valvontaa koskevia tehtäviä yhdessä elinkeino-, liikenne- ja ympäristökeskuksen kanssa.* |
|  | 6 n §**Oikaisuvaatimus ja muutoksenhaku tukea koskevista päätöksistä***Elinkeino-, liikenne- ja ympäristökeskuksen tämän luvun mukaiseen päätökseen saa vaatia oikaisua siten kuin hallintolaissa (434/2003) säädetään.**Oikaisuvaatimukseen annettuun päätökseen saa hakea muutosta valittamalla hallinto-oikeuteen siten kuin oikeudenkäynnistä hallintoasioissa annetussa laissa (808/2019) säädetään.**Hallinto-oikeuden päätökseen, joka koskee tuen keskeyttämistä tai takaisinperintää, saa hakea muutosta valittamalla siten kuin oikeudenkäynnistä hallintoasioissa annetussa laissa säädetään. Hallinto-oikeuden muuhun päätökseen saa hakea muutosta valittamalla vain, jos korkein hallinto-oikeus myöntää valitusluvan.* |
|  | *Tämä laki tulee voimaan päivänä kuuta 20 . .* |

Click or tap here to enter text.